title: Odluka Vijeća (EU) 2021/1797 od 5. listopada 2021. o stajalištu koje treba zauzeti u ime Europske unije u okviru Odbora za pridruživanje u sastavu za trgovinu uspostavljenog Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane, u pogledu izmjene Dodatka XVII.-3. (Pravila koja se primjenjuju na telekomunikacijske usluge), Dodatka XVII.-4. (Pravila koja se primjenjuju na poštanske i kurirske usluge) i Dodatka XVII.-5. (Pravila koja se primjenjuju na međunarodni pomorski promet) Prilogu XVII. tom sporazumu

text:
                  12.10.2021

                  HR

                  Službeni list Europske unije

                  L 361/48

         ODLUKA VIJEĆA (EU) 2021/1797
         od 5. listopada 2021.
         o stajalištu koje treba zauzeti u ime Europske unije u okviru Odbora za pridruživanje u sastavu za trgovinu uspostavljenog Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane, u pogledu izmjene Dodatka XVII.-3. (Pravila koja se primjenjuju na telekomunikacijske usluge), Dodatka XVII.-4. (Pravila koja se primjenjuju na poštanske i kurirske usluge) i Dodatka XVII.-5. (Pravila koja se primjenjuju na međunarodni pomorski promet) Prilogu XVII. tom sporazumu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. i članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane, („Sporazum”) stupio je na snagu 1. rujna 2017.

                     (2)

                     U skladu s člankom 11. Priloga XVII. Sporazumu Odbor za pridruživanje u sastavu za trgovinu može odlučiti izmijeniti odredbe tog priloga.

                     (3)

                     Odbor za pridruživanje u sastavu za trgovinu donijet će odluku o izmjeni Dodatka XVII.-3. (Pravila koja se primjenjuju na telekomunikacijske usluge), Dodatka XVII.-4. (Pravila koja se primjenjuju na poštanske i kurirske usluge) i Dodatka XVII.-5. (Pravila koja se primjenjuju na međunarodni pomorski promet) Prilogu XVII. Sporazumu.

                     (4)

                     U skladu s člancima 114., 124. i 138. Sporazuma Unija i Ukrajina prepoznaju važnost približavanja postojećeg zakonodavstva Ukrajine zakonodavstvu Unije. Ukrajina osigurava da se njezini postojeći propisi i buduće zakonodavstvo postupno usklade s pravnom stečevinom Unije.

                     (5)

                     S obzirom na to da je nekoliko akata Unije navedenih u Dodatku XVII.-3. (Pravila koja se primjenjuju na telekomunikacijske usluge), Dodatku XVII.-4. (Pravila koja se primjenjuju na poštanske i kurirske usluge) i Dodatku XVII.-5. (Pravila koja se primjenjuju na međunarodni pomorski promet) Prilogu XVII. Sporazumu izmijenjeno ili stavljeno izvan snage od parafiranja teksta Sporazuma 30. ožujka 2012., potrebno je izmijeniti te dodatke i prilagoditi određene rokove kako bi se uzeo u obzir napredak koji je Ukrajina ostvarila u postupku približavanja svojih propisa pravnoj stečevini Unije.

                     (6)

                     Stoga je primjereno utvrditi stajalište koje treba zauzeti u ime Unije u okviru Odbora za pridruživanje u sastavu za trgovinu jer će Odluka o izmjeni Dodatka XVII.-3. (Pravila koja se primjenjuju na telekomunikacijske usluge), Dodatka XVII.-4. (Pravila koja se primjenjuju na poštanske i kurirske usluge) i Dodatka XVII.-5. (Pravila koja se primjenjuju na međunarodni pomorski promet) Prilogu XVII. Sporazumu biti obvezujuća za Uniju,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora za pridruživanje u sastavu za trgovinu uspostavljenog Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane, u pogledu izmjene Dodatka XVII.-3. (Pravila koja se primjenjuju na telekomunikacijske usluge), Dodatka XVII.-4. (Pravila koja se primjenjuju na poštanske i kurirske usluge i Dodatka XVII.-5. (Pravila koja se primjenjuju na međunarodni pomorski promet) Prilogu XVII. Sporazumu temelji se na nacrtu odluke tog odbora (1).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 5. listopada 2021.

                  Za Vijeće

                  Predsjednik

               A. ŠIRCELJ

            (1)  Vidjeti dokument ST 11503/21 na http://register.consilium.europa.eu.


title: Odluka Vijeća (ZVSP) 2021/1799 od 11. listopada 2021. o izmjeni Odluke (ZVSP) 2018/1544 o mjerama ograničavanja u pogledu širenja i uporabe kemijskog oružja

text:
                  12.10.2021

                  HR

                  Službeni list Europske unije

                  L 361/51

         ODLUKA VIJEĆA (ZVSP) 2021/1799
         od 11. listopada 2021.
         o izmjeni Odluke (ZVSP) 2018/1544 o mjerama ograničavanja u pogledu širenja i uporabe kemijskog oružja
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. listopada 2018. donijelo Odluku (ZVSP) 2018/1544 (1) o mjerama ograničavanja u pogledu širenja i uporabe kemijskog oružja.

                     (2)

                     Odluka (ZVSP) 2018/1544 primjenjuje se do 16. listopada 2021. Na temelju preispitivanja te odluke u njoj utvrđene mjere ograničavanja trebalo bi produljiti do 16. listopada 2022.

                     (3)

                     Odluku (ZVSP) 2018/1544 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 8. Odluke (ZVSP) 2018/1544 zamjenjuje se sljedećim:

                  „Članak 8.
                  Ova Odluka primjenjuje se do 16. listopada 2022. Ova se Odluka redovito preispituje. Ona se prema potrebi produljuje ili mijenja ako Vijeće smatra da njezini ciljevi nisu ostvareni.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Luxembourgu 11. listopada 2021.

                  Za Vijeće

                  Predsjednik

               J. PODGORŠEK

            (1)  Odluka Vijeća (ZVSP) 2018/1544 od 15. listopada 2018. o mjerama ograničavanja u pogledu širenja i uporabe kemijskog oružja (SL L 259, 16.10.2018., str. 25.).


title: Odluka (EU) 2021/1817 predstavnika vlada država članica od 13. listopada 2021. o imenovanju dvoje sudaca Općeg suda

text:
                  18.10.2021

                  HR

                  Službeni list Europske unije

                  L 368/4

         ODLUKA (EU) 2021/1817 PREDSTAVNIKA VLADA DRŽAVA ČLANICA
         od 13. listopada 2021.
         o imenovanju dvoje sudaca Općeg suda
         PREDSTAVNICI VLADA DRŽAVA ČLANICA EUROPSKE UNIJE,
         uzimajući u obzir Ugovor o Europskoj uniji, a posebno njegov članak 19.,
         uzimajući u obzir Ugovor o funkcioniranju Europske unije, a posebno njegove članke 254. i 255.,
         budući da:

                     (1)

                     U skladu s člankom 7. Protokola br. 3 o Statutu Suda Europske unije te slijedom imenovanja g. Zoltána CSEHIJA i gđe Octavije SPINEANU-MATEI sucima Suda, potrebno je imenovati dvoje sudaca Općeg suda za preostalo vrijeme trajanja mandata g. Zoltána CSEHIJA i gđe Octavije SPINEANU-MATEI, to jest do 31. kolovoza 2022.

                     (2)

                     Kao kandidati za upražnjena radna mjesta predloženi su g. Krisztián KECSMÁR i g. Ion GÂLEA.

                     (3)

                     Odbor osnovan člankom 255. Ugovora o funkcioniranju Europske unije dao je povoljno mišljenje o prikladnosti navedenih kandidata za obnašanje dužnosti suca Općeg suda.

               DONIJELI SU OVU ODLUKU:

            Članak 1.
            Sucima Općeg suda za razdoblje od datuma stupanja na snagu ove Odluke do 31. kolovoza 2022. imenuju se:

                        —

                        g. Krisztián KECSMÁR,

                        —

                        g. Ion GÂLEA.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 13. listopada 2021.

                  Predsjednik

               I. JARC


title: Odluka Vijeća (ZVSP) 2021/1823 od 18. listopada 2021. o izmjeni Odluke 2013/798/ZVSP o mjerama ograničavanja protiv Srednjoafričke Republike

text:
                  19.10.2021

                  HR

                  Službeni list Europske unije

                  L 369/11

         ODLUKA VIJEĆA (ZVSP) 2021/1823
         od 18. listopada 2021.
         o izmjeni Odluke 2013/798/ZVSP o mjerama ograničavanja protiv Srednjoafričke Republike
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 23. prosinca 2013. donijelo Odluku 2013/798/ZVSP (1) o mjerama ograničavanja protiv Srednjoafričke Republike.

                     (2)

                     Vijeće sigurnosti Ujedinjenih naroda donijelo je 29. srpnja 2021. Rezoluciju 2588 (2021) kojom se povećavaju izuzeća od embarga na oružje i proširuje područje primjene mjera ograničavanja.

                     (3)

                     Za provedbu određenih mjera potrebno je daljnje djelovanje Unije.

                     (4)

                     Odluku 2013/798/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2013/798/ZVSP mijenja se kako slijedi:

                        1.

                        u članku 2. stavku 1. točka (g) zamjenjuje se sljedećim:

                                    „(g)

                                    prodaju, isporuku, prijenos ili izvoz oružja kalibra 14,5 mm ili manje te streljiva i dijelova posebno izrađenih za takvo oružje, te nenaoružanih kopnenih vojnih vozila i kopnenih vojnih vozila opremljenih oružjem kalibra 14,5 mm ili manje i njihovih rezervnih dijelova te ručnih raketnih bacača i streljiva posebno izrađenog za takvo oružje te minobacača kalibra 60 mm i 82 mm i streljiva posebno izrađenog za takvo oružje te pružanje s tim povezane pomoći snagama sigurnosti SAR-a, uključujući državne civilne institucije za izvršavanje zakonodavstva, ako su takvo oružje, streljivo, dijelovi i vozila namijenjeni isključivo za pružanje potpore procesu SSR-a SAR-a ili za upotrebu u tom procesu, u skladu s prethodnom obavijesti Odboru;”;

                        2.

                        u članku 2.a stavku 1. dodaje se sljedeća točka:

                                    „(k)

                                    koje sudjeluju u planiranju, usmjeravanju, sponzoriranju ili poduzimanju radnji u SAR-u kojima se krši međunarodno humanitarno pravo, uključujući napade na medicinsko osoblje ili humanitarno osoblje.”;

                        3.

                        u članku 2.b stavku 1. dodaje se sljedeća točka:

                                    „(k)

                                    koji sudjeluju u planiranju, usmjeravanju, sponzoriranju ili poduzimanju radnji u SAR-u kojima se krši međunarodno humanitarno pravo, uključujući napade na medicinsko osoblje ili humanitarno osoblje,”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2013/798/ZVSP od 23. prosinca 2013. o mjerama ograničavanja protiv Srednjoafričke Republike (SL L 352, 24.12.2013., str. 51.).


title: Odluka Vijeća (ZVSP) 2021/1825 od 18. listopada 2021. o izmjeni Odluke (ZVSP) 2016/1693 o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata

text:
                  19.10.2021

                  HR

                  Službeni list Europske unije

                  L 369/14

         ODLUKA VIJEĆA (ZVSP) 2021/1825
         od 18. listopada 2021.
         o izmjeni Odluke (ZVSP) 2016/1693 o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 20. rujna 2016. donijelo Odluku (ZVSP) 2016/1693 (1).

                     (2)

                     Mjere ograničavanja utvrđene u članku 2. stavku 2. i članku 3. stavcima 3. i 4. Odluke (ZVSP) 2016/1693 primjenjuju se do 31. listopada 2021. Na osnovi preispitivanja te odluke mjere ograničavanja trebalo bi produljiti do 31. listopada 2022.

                     (3)

                     Odluku (ZVSP) 2016/1693 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 6. Odluke (ZVSP) 2016/1693 stavak 5. zamjenjuje se sljedećim:

                        „5.

                        Mjere iz članka 2. stavka 2. i članka 3. stavaka 3. i 4. primjenjuju se do 31. listopada 2022.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2016/1693 od 20. rujna 2016. o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata i stavljanju izvan snage Zajedničkog stajališta 2002/402/ZVSP (SL L 255, 21.9.2016., str. 25.).


title: Odluka Vijeća (EU) 2021/2144 od 2. prosinca 2021. o stajalištu koje treba zauzeti u ime Europske unije u okviru Međunarodne pomorske organizacije tijekom 32. zasjedanja Skupštine o donošenju izmjena Smjernica za nadzor na temelju usklađenog sustava nadzora i certifikacije (HSSC)

text:
                  6.12.2021

                  HR

                  Službeni list Europske unije

                  L 433/17

         ODLUKA VIJEĆA (EU) 2021/2144
         od 2. prosinca 2021.
         o stajalištu koje treba zauzeti u ime Europske unije u okviru Međunarodne pomorske organizacije tijekom 32. zasjedanja Skupštine o donošenju izmjena Smjernica za nadzor na temelju usklađenog sustava nadzora i certifikacije (HSSC)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Cilj djelovanja Unije u području pomorskog prometa trebao bi biti poboljšanje pomorske sigurnosti te zaštita morskog okoliša i zdravlja ljudi.

                     (2)

                     Očekuje se da će Skupština Međunarodne pomorske organizacije (IMO) tijekom svojeg 32. zasjedanja od 6. do 15. prosinca 2021. donijeti Smjernice za nadzor na temelju usklađenog sustava nadzora i certifikacije (HSSC) („Smjernice za nadzor”) iz 2021. i opozvati Rezoluciju Skupštine IMO-a A.1140(31) koja sadržava Smjernice za nadzor iz 2019.

                     (3)

                     Primjereno je utvrditi stajalište koje treba zauzeti u ime Unije tijekom 32. zasjedanja Skupštine IMO-a jer će izmjene Smjernica za nadzor moći presudno utjecati na sadržaj prava Unije, odnosno na Uredbu (EZ) br. 391/2009 Europskog parlamenta i Vijeća (1).

                     (4)

                     Donošenje Smjernica za nadzor iz 2021. i opoziv Smjernica za nadzor iz 2019. dio su redovitog preispitivanja. Unija bi stoga trebala podržati te izmjene jer će se njima osigurati ažurnost Smjernica za nadzor.

                     (5)

                     Unija nije članica IMO-a niti je ugovorna stranka relevantnih konvencija i kodeksa. Vijeće bi stoga trebalo ovlastiti države članice da na 32. zasjedanju Skupštine IMO-a izraze stajalište Unije.

                     (6)

                     Područje primjene ove Odluke trebalo bi biti ograničeno na sadržaj predloženih izmjena, u mjeri u kojoj te izmjene mogu utjecati na zajednička pravila Unije i u isključivoj su nadležnosti Unije. Ova Odluka ne bi trebala utjecati na podjelu nadležnosti između Unije i njezinih država članica,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na 32. zasjedanju Skupštine Međunarodne pomorske organizacije (IMO) jest složiti se s donošenjem Smjernica za nadzor na temelju usklađenog sustava nadzora i certifikacije iz 2021., kako je utvrđeno u dokumentu IMO-a III 7/17/Add.1 odjeljku 8. i prilogu 6., te s opozivom Rezolucije Skupštine IMO-a A.1140(31) koji iz toga proizlazi.

            Članak 2.

               1.   Stajalištem koje treba zauzeti u ime Unije, kako je utvrđeno u članku 1., obuhvaćene su dotične izmjene u mjeri u kojoj su te izmjene u isključivoj nadležnosti Unije i u mjeri u kojoj mogu utjecati na zajednička pravila Unije. To stajalište izražavaju države članice koje su sve članice IMO-a, djelujući zajednički u interesu Unije.

               2.   Manje promjene stajališta iz članka 1. mogu se dogovoriti bez daljnje odluke Vijeća.

            Članak 3.
            Države članice ovlašćuju se dati svoju suglasnost da, u interesu Unije, budu obvezane izmjenama iz članka 1., u mjeri u kojoj su te izmjene u isključivoj nadležnosti Unije.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 2. prosinca 2021.

                  Za Vijeće

                  Predsjednik

               J. VRTOVEC

            (1)  Uredba (EZ) br. 391/2009 Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova (SL L 131, 28.5.2009., str. 11.).